SKRIFTLIG FORESPØRGSEL P-3742/02

af Gabriele Stauner (PPE-DE) til Kommissionen

(12. december 2002)

Om: Interessekonflikter

Kan Kommissionen bekræfte, at foreningen ASBL Eurocost med sæde i Luxembourg har været involveret i alvorlige uregelmæssigheder (manipulation af regnskaber, dobbelt og tredobbelt finansiering af projekter, tyveri af IT-udstyr), og at der i den forbindelse er påført EU-budgettet tab på over 1 mio. EUR? Kan Kommissionen bekræfte, at disse uregelmæssigheder allerede blev opdaget i begyndelsen af 2000 i forbindelse med en kontrol, der blev foretaget af tjenestemænd fra Kommissionens Revisionsgeneraldirektorat, men at de luxembourgske justitsmyndigheder først blev inddraget i sommeren 2002?

Kan Kommissionen oplyse, hvornår Revisionsgeneraldirektoratets relevante beretning blev forelagt for det kommissionsmedlem, der er ansvarlig for finanskontrollen, og hvilke foranstaltninger den pågældende derefter traf? Kan Kommissionen forelægge Parlamentet en kopi af Revisionsgeneraldirektoratets beretning?

Kan Kommissionen bekræfte, at Eurostat's generaldirektør var stiftende medlem og en overgang formand for ASBL Eurocost og har sørget for, at Eurocost i en periode på mere end ti år fik støtte fra EU-budgettet?

Kan Kommissionen oplyse, hvorvidt en generaldirektørs aktive medlemskab af en forening, der i vid udstrækning modtager støtte fra EU-budgettet, har været foreneligt med bestemmelserne om interessekonflikter? Agter Kommissionen at kræve, at Eurostat's generaldirektør skal erstatte den skade, skatteyderne har lidt? Har Eurostat's generaldirektør også været involveret i andre virksomheder eller foreninger, der har modtaget støtte over EU-budgettet? I bekræftende fald hvilke?

Svar afgivet på Kommissionens vegne af Pedro Solbes Mira

(17. februar 2003)

En revision, som blev foranstaltet på fælles foranledning af Eurostats interne revisionstjeneste og GD for Finanskontrol (dengang GD AUDIT), og som gennemførtes i det første kvartal af år 2000,

påviste adskillige såkaldte uregelmæssigheder i forbindelse med gennemførelsen af legataftaler, som tildeltes fra EU's budget til udregning af intra-EU og ekstra-EU justeringskoefficienter. Revisionen konkluderede, at Kommissionen skulle udstede en indtægtsordre på beløbet 1 009 016 EUR. Indtægtsordren blev udstedt den 19. maj 2000. Ordren står stadig åben, eftersom Eurocost ASBL's likvidation endnu ikke er afsluttet.

Eurostats revisionsberetning blev offentliggjort den 28. marts 2000, og generaldirektøren for Eurostat fremsendte den til OLAF den 31. marts 2000.

I lyset af den igangværende kriminalefterforskning ønsker OLAF ikke at kommentere sagen på nuværende tidspunkt.

GD AUDIT's procedurer omfattede fremsendelse af beretninger om kontrollen med EU-støtte til den kompetente generaldirektør og, ved mistanke om svindel, til OLAF. Der var ingen regel om generel fremsendelse til kommissæren med ansvar for finanskontrol. Eurocost-beretningen, som blev udarbejdet af GD AUDIT, blev fremsendt til Eurostat og OLAF den 10. april 2000.

Kommissionen fremsender ikke automatisk interne revisionsberetninger til Parlamentet, men enhver formel forespørgsel vil blive behandlet i henhold til gældende regler og procedurer.

Kommissionen kan bekræfte, at Eurostats generaldirektør var stiftende medlem af Eurocost ASBL og formand gennem sit virke som generaldirektør for Eurostat i løbet af det andet halvår af 1989.

Eurocost blev stiftet på baggrund af Kommissionens beslutning om at udvide anvendelsen af justeringskoefficienterne til at omfatte alle lande, hvor Kommissionens tjenestemænd er ansat, men uden at tilvejebringe yderligere menneskelige ressourcer til opgaven.

Denne opgave blev finansieret via legater med det formål at sikre udarbejdelsen af intra-EU og ekstra-EU justeringskoefficienter efter personalevedtægten.

Reglerne for sådanne foretagender er fastlagt i en kommissionsmeddelelse af 22. juli 1998(1).

Eurostat fulgte Kommissionens meddelelse, og i legataftalen med Eurocost ASBL fra starten af 1999 blev det udtrykkeligt angivet, at dette var den sidste årlige legatportion.

I en meddelelse af 16. november 1993(2) vedtog Kommissionen, efter at have påvist en række risici i forbindelse med dens deltagelse i privatretlige selskaber, herunder især muligheden for interessekonflikter, nogle retningslinjer til at kontrollere denne slags deltagelse. På baggrund af vedtagelsen af disse retningslinjer blev der udarbejdet en liste over Kommissionens deltagelse i privatretlige selskaber, og alle tilfældene blev undersøgt separat. Efter dette besluttede Kommissionen på den ene side at tillade, at Eurostat fortsat deltog i Eurocost, og på den anden side, at denne deltagelse skulle udfases (Kommissionens beslutning af 17. oktober 1995(3)). Generaldirektøren for Eurostat trådte tilbage fra sit embede i Eurocost ASBL i april 1997.

Ud fra de på nuværende tidspunkt tilgængelige oplysninger lader der ikke til at være nogen sammenhæng mellem Eurostats generaldirektørs stilling og de påståede uregelmæssigheder, som Eurocost ASBL er indblandet i.

Som stiftende medlem af Eurocost ASBL blev Eurostats generaldirektør indbudt til og deltog i Eurocosts generalforsamlinger indtil 1997. Han havde ingen ledelsesfunktion i Eurocost ASBL.

Eurostats generaldirektør var medlem af CESD-Communautaire (Centre européen de formation des statisticiens économistes des pays en voie de développement) i kraft af sin stilling som generaldirektør for Eurostat, sammen med generaldirektørerne for medlemsstaternes statistiske kontorer. Han deltog i CESD-Communautaires generalforsamlinger indtil 1997. I kraft af stillingen som generaldirektør for Eurostat var han stiftende medlem og deltager i CESD-Madrid, Lissabon og Rom indtil 2000.

(1) SEK(98) 1217.

(2) SEK(94) 389.

(3) SEK(95) 1684.